ΓΡΑΠΤΗ ΕΡΩΤΗΣΗ E-2214/96 υποβολή: Luciano Vecchi (PSE) και Bαrbara Dόhrkop Dόhrkop (PSE) προς την Επιτροπή (9 Αυγούστου 1996)

Θέμα: Πειραματικό στάδιο λειτουργίας της Ευρωπαϊκής Εθελοντικής Υπηρεσίας

Την παραμονή της εκκίνησης του πειραματικού σταδίου της Ευρωπαϊκής Εθελοντικής Υπηρεσίας ερωτάται η Επιτροπή ποιά οικονομικά κριτήρια και ποιά χρηματοδοτικά όρια θα καθορισθούν για κάθε ένα από τα έργα και για κάθε έναν από τους συμμετέχοντες;

Κοινή απάντηση του κ. Cresson εξ ονόματος της Επιτροπής στις γραπτές ερωτήσεις E-2209/96, E-2210/96, E-2211/96, E-2212/96, E-2213/96, E-2214/96 και E-2215/96 (7 Οκτωβρίου 1996)

Η Επιτροπή συμφωνεί ότι έχει σημασία να εξασφαλιστεί η ομαλή και αποτελεσματική υλοποίηση του πειραματικού σταδίου της ευρωπαϊκής εθελοντικής υπηρεσίας για τους νέους. Το στάδιο αυτό προσφέρει σημαντικές δυνατότητες πειραματισμού, ώστε να αναπτυχθεί μια νέα προσέγγιση για τις δραστηριότητες της διεθνικής εθελοντικής υπηρεσίας για νέους. Έτσι, θα τεθούν γερά θεμέλια για την ανάπτυξη ενός πολυετούς προγράμματος της ευρωπαϊκής εθελοντικής υπηρεσίας.

Η Επιτροπή υιοθέτησε μια αποκεντρωμένη προσέγγιση για την υλοποίηση του πειραματικού σταδίου, η οποία θα βοηθήσει ώστε η ευρωπαϊκή εθελοντική υπηρεσία να ικανοποιήσει κατά τον καλύτερο δυνατό τρόπο τις ανάγκες όλων των ενδιαφερομένων φορέων: των νέων εθελοντών, των σχεδίων στα οποία θα απασχοληθούν οι νέοι κατά τη διάρκεια της εθελοντικής υπηρεσίας, των διαφόρων εταίρων σε τοπικό επίπεδο, των μη κυβερνητικών οργανισμών, κ.λπ. Η αποκεντρωμένη αυτή προσέγγιση βασίζεται στη στενή συνεργασία μεταξύ της Επιτροπής και των κρατών μελών, κυρίως μέσω των εθνικών δομών που έχουν επιλεγεί για να βοηθήσουν στην υλοποίηση του πειραματικού σταδίου. Προκειμένου να εξασφαλιστεί η υποστήριξη και ο συντονισμός των εθνικών δομών, η Επιτροπή συγκρότησε, ύστερα από ανοικτή πρόσκληση για υποβολή προσφορών, μια μικρή δομή επιχειρησιακής υποστήριξης. Η δομή αυτή θα είναι υπεύθυνη για τη συλλογή και τη διάδοση πληροφοριών σχετικά με σχέδια υποδοχής, την παροχή βοήθειας για την ανεύρεση εταίρων, την υποστήριξη, την παρακολούθηση και την αξιολόγηση σχεδίων, καθώς και για την ανάπτυξη αποτελεσματικών συστημάτων ενημέρωσης και επικοινωνίας.

Η Επιτροπή συμμερίζεται την άποψη των αξιότιμων βουλευτών ότι η επικύρωση είναι σημαντική για την επιτυχία της ευρωπαϊκής εθελοντικής υπηρεσίας και ελπίζει ότι η δράση αυτή θα συμβάλει στην ευρύτερη αναγνώριση της εκπαιδευτικής αξίας της εθελοντικής υπηρεσίας, ιδίως σε διεθνικό πλαίσιο. Συγκεκριμένα, τα προτεινόμενα σχέδια υποδοχής επικυρώνονται τόσο από την Επιτροπή όσο και από τις εθνικές δομές, προκειμένου να εξασφαλιστεί ότι παρέχουν όλες τις αναγκαίες εγγυήσεις όσον αφορά τις δραστηριότητες που πραγματοποιούνται και την υποστήριξη που παρέχεται στους εθελοντές. Κάθε νέος εθελοντής που ολοκληρώνει με επιτυχία την περίοδο εθελοντικής εργασίας στο πλαίσιο του πειραματικού σταδίου λαμβάνει βεβαίωση που πιστοποιεί την αποκτηθείσα εμπειρία. Η βεβαίωση αυτή βασίζεται σε εκθέσεις που υποβάλλουν ο νέος εθελοντής και το σχέδιο υποδοχής.

Το έγγραφο εργασίας της Επιτροπής με τίτλο «Προς την ευρωπαϊκή εθελοντική υπηρεσία για τους νέους» ((SEC(95)2268. )) αναφέρει σαφώς ότι η πειραματική αυτή ενέργεια είναι ανοικτή στους νέους μεταξύ 18 και 25 ετών. Η Επιτροπή αναγνωρίζει ότι σε ορισμένες περιπτώσεις οι ειδικές απαιτήσεις της εθελοντικής υπηρεσίας σε τρίτες χώρες μπορεί να δικαιολογούν τη συμμετοχή μεγαλύτερων σε ηλικία εθελοντών. Ωστόσο, σε γενικές γραμμές, το πειραματικό στάδιο πρέπει να θεωρείται ως στοιχείο της πολιτικής για τη νεότητα που προσφέρει στους νέους ένα νέο είδος μαθησιακής εμπειρίας, έξω από το πλαίσιο της τυπικής εκπαίδευσης και επαγγελματικής κατάρτισης. Η Επιτροπή πιστεύει ότι το είδος αυτό μαθησιακής εμπειρίας μπορεί να αποδειχθεί ιδιαίτερα αποτελεσματικό για τους νέους στα πρώτα χρόνια της ενήλικης ζωής τους και, κατά συνέπεια, θεωρεί ότι στο στάδιο αυτό της ανάπτυξης του σχεδίου δεν ενδείκνυται η επέκταση του ορίου ηλικίας πέραν των 25 ετών.

Η κατάλληλη προετοιμασία και κατάρτιση των νέων εθελοντών και, όπου χρειάζεται, των εποπτών των σχεδίων υποδοχής έχει ουσιαστική σημασία προκειμένου να εξασφαλιστεί ότι όλοι οι συμμετέχοντες αποκομίζουν τα μεγαλύτερα δυνατά οφέλη από την εμπειρία αυτή. Στο βαθμό που είναι εφικτό, κάθε σχέδιο θα περιλαμβάνει εκπαιδευτικό πρόγραμμα για τους εθελοντές. Οι νέοι εθελοντές θα έχουν τη δυνατότητα να παρακολουθήσουν μαθήματα γλωσσικής κατάρτισης και προγράμματα διαπολιτισμικής προσαρμογής. Η Επιτροπή πιστεύει ότι στο στάδιο αυτό δεν είναι σωστό να επιβληθούν κοινά πρότυπα για το σύνολο των σχεδίων, όπως προτείνουν οι βουλευτές. Είναι εφικτό να εξασφαλιστεί ότι η παιδαγωγική αξία της εθελοντικής υπηρεσίας παραμένει κύριο στοιχείο της πρωτοβουλίας αυτής, ενώ ταυτόχρονα γίνεται σεβαστή η ποικιλομορφία των εθνικών παραδόσεων και πρακτικών στον τομέα αυτό. Η Επιτροπή και οι εθνικές δομές αποδίδουν ιδιαίτερη σημασία στο θέμα αυτό κατά την αξιολόγηση και την επιλογή των σχεδίων ευρωπαϊκής εθελοντικής υπηρεσίας κατά τη διάρκεια του πειραματικού σταδίου. Θα χρηματοδοτηθούν σχετικές δραστηριότητες κατάρτισης και έχουν προγραμματιστεί ορισμένες πρωτοβουλίες προκειμένου να αναπτυχθεί μια συνεκτική και αποτελεσματική προσέγγιση στον τομέα αυτό.

Όσον αφορά τη χρηματοδοτική υποστήριξη της Κοινότητας, οι επιχορηγήσεις για τα σχέδια που επιλέγονται στο πλαίσιο του πειραματικού σταδίου δεν υπερβαίνουν σε γενικές γραμμές το 50% του συνολικού προϋπολογισμού. Ωστόσο, η χρηματοδοτική συμμετοχή ενδέχεται να υπερβεί το 50% σε περιπτώσεις όπου απαιτείται πρόσθετη χρηματοδότηση προκειμένου να δοθεί δυνατότητα συμμετοχής σε μειονεκτούντα άτομα. Η χρηματοδοτική υποστήριξη της Κοινότητας αφορά κυρίως την κάλυψη εξόδων ταξιδίου, ασφάλισης, επιδόματος, κατάρτισης και υποστήριξης των εθελοντών.

Πρόσθετες πληροφορίες σχετικά με την προσέγγιση της Επιτροπής όσον αφορά την υλοποίηση του πειραματικού σταδίου της ευρωπαϊκής εθελοντικής υπηρεσίας για νέους περιλαμβάνονται σε έγγραφο εργασίας που θα σταλεί στους αξιότιμους βουλευτές και στη Γραμματεία του Κοινοβουλίου.